Oli eestlasi, kes maabusid Austraalias kahe nädala eest ja otsisid parasjagu pingeliselt tööd. Enamik olid juba vanad kalad. Kuus aastat olnud neiu rõõmustas äsja saadud kodakondsuse üle. Tuli reisima, läks magistratuuri ja jäi. Neljakümnendates Tiina oli Austraalias sündinud. Rääkis eesti keelt vaevumärgatava aktsendiga, oli abielus eestlase Madisega ja  järgmine kord lubasid paandunud rahvatantsufännid Eestisse sõita üldtantsupeole.  "Jaanipäevaks kõrgeks kasvab rohi" ja muu eesti kõrtsumuusika taustal seilas laev ühe vaatamisväärsuse juurest teise ligi. Kõige rohkem pälvis kiitust omatehtud kartulisalat, millist Aussi kaubandusest ei leia. Sugugi mitte ooperimaja! Suurimaks vaatamisväärsuseks osutus hoopis hulk lehvitavaid, porgandpaljaid 50 härrasmehi Lady Jane`lt, Sydney kuulsaimalt geirannalt.